Ди щIэщыгъуэ, дызыпэплъэ
Адыгэ унэцIэ зэрызетхьэм и мызакъуэу, псэкIэ адыгэу зылъытэжхэм ящыщ ди унагъуэр. Ауэ щыхъукIэ, дэ фIыуэ долъагъу «Адыгэ псалъэ» газетыр, ди щIэщыгъуэу сыт щыгъуи доджэ икIи дыпоплъэ абы и къыдэкIыгъуэхэм. Абы идогъуатэ ди щIыналъэм, къэралым, хамэ щIыпIэхэм къыщыхъукъыщыщIэхэм ятеухуа хъыбархэр.
Сэ адыгэбзэр илъэс куэд лъандэрэ щызогъэдж Тырныауз дэт курыт школхэм ящыщ зым. Адыгэр щынэхъ мащIэ щIыпIэм ди анэдэлъхубзэм пщIэ зэрыщиIэр зи фIыгъэхэм ящыщщ адыгэбзэ- кIэ къыдэкI ди газетыр. Ар куэдрэ дерсхэм къыщыдогъэсэбэп бзэр езыгъэджхэм, лъэпкъ литературэмрэ анэдэлъхубзэмрэ ди гъэсэнхэм фIыуэ егъэлъагъунымкIэ тегъэщIапIэ тщIыуэ. Сэбэп куэд къыщыдогъуэт газетым и напэкIуэцIхэу «Си еджапIэ — си къежьапIэ», «Шыхулъагъуэ», «ЦIыкIураш», нэгъуэщIхэми. Абыхэм еджакIуэхэм я дуней еплъыкIэр яузэщI, гупсысэр, зэхэщIыкIыр нэхъ куу ящI.
Ди унагъуэм щIэс адрейхэр я лэжьыгъэкIэ егъэджэным пымыщIами, лъэпкъ тхыдэм, хабзэм, щэнхабзэм щыгъуазэ зыхуащI, «Адыгэ псалъэм» и напэкIуэцIхэм къытехуэ тхыгъэхэр къагъэсэбэпурэ. Псоми тфIэгъэщIэгъуэнщ «Щикъухьащ адыгэр дунеижьым», «Адыгэ лъагъуэжьхэмкIэ», «Махуэку», «ЩIыуэпсым и макъ», нэгъуэщI напэкIуэцI щхьэхуэхэри.
Илъэс 95-м нэблагъэ гъуэгуанэ кIыхь зэпызыча «Адыгэ псалъэ» газетым дохъуэхъу ди лъэпкъым ифI дяпэкIи зэрихуэу, ди зыужьыныгъэм хуэлажьэу иджыри куэдрэ къыдэкIыну.
ЖЭМЫХЪУЭ Раисэ,
егъэджакIуэ.
Iуащхьэмахуэ щIыналъэ,
Тырныауз къалэ.
Ди газетым Iэ тевдзэ
«Адыгэ псалъэм» и ныбжьэгъуфIхэ!
Фигу къыдогъэкIыж 2018 гъэм и япэ илъэс ныкъуэм унэм ныфхуахьыну газетхэмрэ журналхэмрэ Iэ щIэдзыныр зэрекIуэкIыр.
Дигазетымилъэсныкъуэм и уасэр сом 815-рэ кIэпIейкIи 10-рэщ.
